Der har onsdag aften været skyderi ved en kiosk på Røde Mellemvej i København, oplyser Københavns Politi

Ved du noget om sagen? Har du billeder? Så tip os på 1224@eb.dk eller sms/mms til 1224.

Der har onsdag aften været skyderi ved en kiosk på Røde Mellemvej i København.

En mand er ramt, oplyser Københavns Politi til Ekstra Bladet.

- Vi får anmeldelsen klokken 20.07. En mand er ramt i armen, siger vagtchef Henrik Moll.

Røde Mellemvej er blevet spærret i begge retninger fra Peder Lykkes Vej til Sundbygårdsvej.

Politiet kan ved 23-tiden oplyse flere detaljer fra skyderiet.

- Det er en 21-årig mand, som er blevet ramt inde i kiosken. Han er på hospitalet nu, siger efterforskningsleder Henrik Wedel.

Politiet har efter at have talt med vidner og set videoovervågning fra kiosken igennem konkluderet, at der var flere gerningsmænd.

- Der kommer en lille mørk bil af en mindre størrelse med fire personer indeni. To af dem løber ind i kiosken og hver i sær får de samlet afgivet mere end ti skud mod den forurettede. Der var også en medarbejder i kiosken, men han er ikke kommet til skade, siger Henrik Wedel.

Artiklen fortsætter under billedet...

Foto: Kenneth Meyer

De to personer løber derefter tilbage til bilen, som kører videre mod Vejlands Alle.

Man har ikke noget brugbart signalement af gerningsmændene, men politiet hører gerne fra eventuelle vidner, der kan have set eller hørt noget til skyderiet. De kan kontakte politiet på telefon 114.

Så sent som i mandags var der en anden skudepisode på Amager, hvor en ung mand blev skudt og sammen med sin ven måtte han søge hjælp i en Netto.